L'autobús que noliejarà l'Eliana parteix hui cap a Ucraïna
23 de març de 2022

55 ciutadans ucraïnesos arribaran a la localitat, previsiblement, dilluns que ve 28

L'autobús noliejat per l'Ajuntament de l'Eliana per a ajudar a eixir d'Ucraïna a les persones afectades pel conflicte bèl·lic, partirà finalment la mitjanit d'aquest dimecres cap a la ciutat de Przemyśl, situada en el sud-est de Polònia, molt prop de la frontera.

Allí, l'ONG Juntos por la Vida ha organitzat l’eixida d'un total de 55 ucraïnesos i ucraïneses per a emprendre el seu viatge cap a l'Eliana el dissabte 26. L'arribada a la localitat està prevista per a la vesprada-nit del pròxim dilluns 28, quan seran rebuts per les famílies elianeres que es van inscriure en el llistat de l'Ajuntament a principis del mes de març.

En aquest sentit, aquest mateix divendres 25, a les 18 hores, tindrà lloc en el Saló de Plens del consistori una reunió amb les famílies acollidores on seran informades sobre el procés d'arribada, els tràmits administratius que hauran d'atendre i per a aclarir qualsevol dubte sobre aquest tema.

L'alcalde, Salva Torrent, que està gestionant de primera mà la logística per a l'arribada de les persones refugiades, ha mostrat el seu desig que el viatge es realitze en les millors condicions i “que troben a l'Eliana un lloc segur on establir-se, almenys, mentre dure el conflicte”.